**Kedves Szülő!**

Ezúton szeretném figyelmébe ajánlani az iskolánkban is alkalmazott **NETFIT® (Nemzeti Egységes Tanulói Fittségi Teszt)** mérési rendszert.

A magyar iskolarendszerben egységesen működő, egészségközpontú fittségmérési-értékelési rendszer az 5-12. évfolyamos gyerekek fittségi állapotát méri fel évről évre. **A jogszabály által kötelező jelleggel előírt felmérést az Ön gyermekével is elvégezzük az ötödik évfolyamtól kezdve minden évben.**  A mérési eredmények jellemzik a gyermek **állóképességét, erejét, hajlékonyságát és testösszetételét**. Az eredményeket a rendszer (teszttől függően) két, illetve három zónába sorolja: egészségzónába, fejlesztési zónába, valamint fokozott fejlesztési zónába.

A NETFIT® rendszerben minden tanulóról, így az **Ön gyermekéről is személyre szabott értékelés érhető el**, amely vizuálisan is szemlélteti a fittségi állapotot, valamint konkrét ajánlásokat fogalmaz meg a fejlesztés érdekében. Az értékelés a [www.netfit.eu](http://www.netfit.eu) oldalon érhető el szülői regisztrációt követően, amelyhez a gyermek mérési azonosítója szükséges. Igény esetén ezt az azonosítót az osztályfőnök vagy a testnevelő tanár bocsátja a szülők rendelkezésére.

Kiemelten fontosnak tartjuk, hogy a szülőkkel közösen, a NETFIT® rendszer lehetőségeit kihasználva, minden lehetőt megtegyünk gyermekeik egészségi, fittségi állapotának fejlesztése érdekében. A NETFIT® rendszer használata kapcsán iskolánk pedagógusai, valamint a rendszert üzemeltető **Magyar Diáksport Szövetség** munkatársai örömmel állnak a rendelkezésére!

Üdvözlettel: